Rob Jetten

Rob Arnoldus Adrianus Jetten (f. 25. mars 1987) er hollenskur stjórnmálamaður sem hefur verið leiðtogi Lýðræðisflokksins 66 (D66) frá ágúst 2023 og forsætisráðherra Hollands frá febrúar 2026. Hann hefur verið þingmaður í neðri deild hollenska þingsins frá desember 2023. Hann var áður aðstoðarforsætisráðherra Hollands frá janúar 2024 til júlí 2024 og loftslags- og orkumálaráðherra frá 2022 til 2024.

 Æska og menntun 
Rob Arnoldus Adrianus Jetten fæddist 25. mars 1987 í Veguel í Norður-Brabant og ólst upp í Uden. Jetten stundaði framhaldsnám í Uden frá 1999 til 2005. Hann nam síðan við Radboud-háskóla frá 2005 til 2011 og útskrifaðist með BA- og MA-gráðu í opinberri stjórnsýslu.Alumnus Rob Jetten is de nieuwe minister voor Klimaat en Energie - vefsíða Radboud-háskólaMembers of Cabinet: Rob Jetten - vefsíða ríkisstjórnar Hollands 

Jetten vann um skeið sem starfsnemi hjá hollenska járnbrautarfyrirtækinu ProRail og hélt síðan áfram störfum þar sem ráðgjafi og svæðisstjórnandi fyrir norðausturhluta Hollands.

 Stjórnmálaferill 
Jetten hóf feril í stjórnmálum sem stefnumótunarráðgjafi þingflokks Lýðræðisflokksins 66 (D66) á efri deild hollenska þingsins og sem formaður ungliðahreyfingar flokksins. Frá 2010 til 2017 var hann jafnframt fulltrúi í borgarstjórn Nijmegen. Jetten var kjörinn á neðri deild hollenska þingsins í þingkosningum Hollands árið 2017. Hann varð síðan talsmaður flokksins í loftslags-, orku-, járnbrauta-, lýðræðisendurnýjunar- og efnahagsmálum.

Þann 9. október 2018 tók Jetten við af Alexander Pechtold sem nýr þingflokksformaður D66 á neðri þingdeildinni. Hann varð þó ekki sjálfkrafa leiðtogi flokksins þar sem kjósa átti um flokksleiðtoga D66 árið 2020. Jetten var þá 31 árs og var yngsti þingflokksforingi í sögu flokksins. Eftir kjör hans gagnrýndu sumir hollenskir fjölmiðlar hann vegna reynsluleysis.

Þegar Mark Rutte myndaði fjórðu ríkisstjórn sína 10. janúar 2022 varð Jetten loftslags- og orkumálaráðherra. Í ráðherratíð Jettens tilkynnti hollenska stjórnin áætlanir árið 2022 um að fjárfesta 750 milljónir evra til ársins 2031 til að gera gasfyrirtækinu Gasunie kleift að þróa vetnisflutningakerfi fyrir Holland.Toby Sterling (29. júní 2022), Dutch government to invest 750 mln euros to develop hydrogen network Reuters.

Þann 14. júlí 2023 lýsti Jetten yfir framboði í leiðtogakjöri Lýðræðisflokksins 66. Hann tók við af Sigrid Kaag eftir að hún tilkynnti að hún myndi ekki leiða D66 í þingkosningum Hollands árið 2023 vegna áhrifa „haturs, hótana og ógna“ gegn henni á fjölskyldu hennar. Jetten sneri aftur á neðri deild þingsins sem þingflokksforingi eftir kosningarnar. Eftir að Kaag sagði af sér 8. janúar 2024 til að taka við embætti hjá Sameinuðu þjóðunum tók Jetten við af henni sem aðstoðarforsætisráðherra og var settur fjármálaráðherra í fjóra daga. Í framkvæmd fór ríkisritarinn Marnix van Rij þó með völd fjármálaráðherra.

Embættistíma Jetten sem ráðherra lauk þegar Dick Schoof myndaði ríkisstjórn sína 2. júlí 2024. Þegar ríkisstjórn Schoof kynnti fjárlagafrumvarp sitt fyrir árið 2025, sem gerði ráð fyrir tveggja milljarða niðurskurði í menntamálum, myndaði Jetten svonefnt „óguðlegt bandalag“ með mið- og íhaldsflokkum í stjórnarandstöðunni. Stjórnarflokkarnir þurftu aukalegan stuðning á efri deild þingsins en D66 sleit viðræðum við þá í desember 2024, viku áður en samkomulag náðist um að hætta við 750 milljónir af niðurskurðinum. 

Eftir innrás Rússa í Úkraínu lýsti Jetten yfir stuðningi við hækkun framlaga Hollands til varnarmála úr 2% í 3% af vergri landsframleiðslu og vísaði til þess að Evrópa gæti ekki reitt sig á stuðning Bandaríkjanna í öryggismálum eftir endurkomu Donalds Trump í forsetaembætti árið 2025.

Jetten tók við embætti forsætisráðherra Hollands þann 23. febrúar 2026, um fjórum mánuðum eftir þingkosningar í landinu. Lýðræðisflokkurinn 66 hafði unnið flest þingsæti í kosningunum með naumu forskoti á Frelsisflokkinn. Jetten leiðir minnihlutastjórn D66 ásamt Kristilega demókrataflokknum og Frelsis- og lýðræðisflokknum.

 Einkahagir 
Jetten er samkynhneigður. Hann tilkynnti trúlofun sína með argentínska hokkíleikmanninum Nicolás Keenan í nóvember 2024, eftir að þeir höfðu verið í sambandi í þrjú ár.

Tilvísanir

Flokkur:Forsætisráðherrar Hollands